యాహూ అధినేత్రికి భారీ వీడ్కోలు ప్యాకేజీ
-  సంస్థ వీడే సమయానికి రూ.295 కోట్ల చెల్లింపు
         శాన్‌ఫ్రాన్సిస్కో: ఇంటర్‌నెట్‌ దిగ్గజ సంస్థ 'యాహూ' అధినేత్రి మరిస్సా మేయర్‌ పంట పండింది. గత నాలుగేళ్లుగా ఇక్కడ సీఈవోగా పని చేస్తున్న మేయర్‌ సంస్థను వదిలి వెళ్లే సమయంలో దాదాపు 44 మిలియన్‌ డాలర్ల (రూ.295 కోట్ల) ప్యాకేజీని అందించనున్నట్లు యాహూ తెలిపింది. వెరిజోన్‌ కొనుగోలు పూర్తయ్యాక వైదొలిగితే ఆమెకు ఈ భారీ ప్యాకేజీని అందించనున్నారు. ఈ ప్యాకేజీలో భాగంగా మేయర్‌ 3 మిలియన్‌ డాలర్ల నగదు, దాదాపు 41 మిలియన్‌ డాలర్ల స్టాక్‌ ఆప్షన్లను మేయర్‌ అందుకోనున్నారు. దీనిని 'గోల్డన్‌ ప్యారచూట్‌ అవార్డు'గా పేర్కొంటూ సంస్థ రెగ్యూలేటరీలకు ఈ సమాచారాన్ని అందించింది. కాగా యాహూ అంతర్గత వర్గాలు మాత్రం ఆమె దాదాపు 55 మిలియన్‌ డాలర్ల (రూ.366 కోట్ల) పరిహారంతో కంపెనీ నుంచి వైదొలుగుతారని చెబుతున్నాయి. గత నాలుగేండ్లుగా సంస్థలో పని చేస్తున్నప్పటికీ వాణిజ్య ప్రకటనల ఆదాయాన్ని పెంచి సంస్థను నిలబెట్టే ప్రయత్నంలో ఆమె విఫలమయ్యారన్న విమర్శలు ఉన్నాయి. ఈ నేపథ్యంలో ఆమె సంస్థను విడాలని గతంలోనే నిర్ణయించుకున్నట్లు సమాచారం. అయితే అగ్రిమెంట్‌ ప్రకారం వెరిజోన్‌ డీల్‌ ముగిసేంత వరకు పని చేసేందుకు మేయర్‌ అయిష్టంగానే ఒప్పుకొని కొనసాగుతున్నారని సంబంధిత వర్గాలు చెబుతున్నాయి.
మీ స్నేహితులకు రికమెండ్ చెయ్యండి